ষষ্ঠীর সন্ধেয় জনজোয়ার ভাসছে কলকাতা

কলকাতা: কলকাতা ভাসল জনপ্লাবনে। শাস্ত্রমতে শুরু হয়েছে দেবীর বোধন। আজ মহাষষ্ঠী (Durga Puja 2025, Maha Sasthi)। আর বোধন হতেই কলকাতার নানা প্রান্তে ঠাকুর দেখার ঢল নজরে পড়ছে। সকাল থেকে উপচে পড়তে থাকে শহরের বিখ্যাত পুজো মণ্ডপগুলোয় (Crowds Increasing Durga Puja Mandap)। এ বছরও মহাষষ্ঠীর সন্ধেয় ভিড় বাড়ছে শ্রীভূমি, সন্তোষ মিত্র স্কোয়ার, আহিরীটোলা যুবকবৃন্দ, হাতিবাগান সর্বজনীন, ত্রিধারা থেকে শুরু করে সুরুচি সঙ্ঘে।

ষষ্ঠীতেই মাত্রাছাড়া ভিড় ত্রিধারায়, সামলাতে বসল ব্যারিকেড। ভিড়ের চাপে তিলধারণের জায়গা নেই। বালিগঞ্জ কালচারাল থেকে ত্রিধারা সম্মিলনীর পুজোয় যেতে গেলে দেশপ্রিয় পার্ক হয়ে ঘুরে যেতে হচ্ছে। প্রথমে দড়ি দিয়ে রাস্তা বন্ধ ছিল। রাত বাড়তেই ভিড় মাত্রা ছাড়িয়েছে। রাত ৯টা নাগাদ শরৎ বসু রোডে যানবাহনের গতি শ্লথ। একটু পর পরই যানজটে থমকে যাচ্ছে গাড়ি। তবে মূলত দক্ষিণ অভিমুখী রাস্তায় যানজট বেশি। প্রতি বছরের মতো থিমে শ্রীভূমি একাধিক মণ্ডপকে টেক্কা দিচ্ছে। এ বার সেখানে হয়েছে নিউ জার্সির অক্ষরধাম। উত্তর কলকাতার পুজোগুলির মধ্যে অন্যতম আকর্ষণের কেন্দ্রবিন্দু টালা প্রত্যয়। অভিনব এই মণ্ডপসজ্জা দেখতে ভিড় জমিয়েছেন বহু মানুষ। আট থেকে আশি মা দুর্গার দর্শনে বেরিয়ে পড়েছেন। কলকাতায় এ বছরের দুর্গাপুজোর অন্যতম আকর্ষণ সন্তোষ মিত্র স্কোয়ার। পুজো শুরু হওয়ার আগে থেকেই সেখানকার থিম ছিল আলোচনার কেন্দ্রে। সেখানকার ভিড় চোখে পড়ার মতো। সন্তোষ মিত্র স্কোয়ারে কিন্তু ভিড় ক্রমাগত বেড়েই চলেছে। অন্যদিকে দক্ষিণ কলকাতার বড়িশা ক্লাবের এ বারের পুজোর থিম ‘শূন্য পৃথিবী’। প্রতিমা দর্শনের ফাঁকে দু’দণ্ড দাঁড়িয়ে তা দেখে নিচ্ছেন সকলে।

আরও পড়ুন: একের পর এক রেকর্ড কলকাতা মেট্রোর, একদিনেই ৯.৮২ লক্ষ যাত্রী

উত্তর-দক্ষিণে তারই ছাপ দেখা গিয়েছে মহাষষ্ঠীর সন্ধেতে। সকাল থেকেই পায়ে পায়ে প্যান্ডেল হপিংয়ে কমবেশি সকলেই বেরিয়ে পড়েছেন। কেউ আবার সারারাত ঠাকুর দেখার প্ল্যানও করেছেন। ভিড়ের নিরিখে পিছিয়ে নেই উত্তর কলকাতাও। কাশী বোস লেনের পুজোয় ভিড় সামলাতে রীতিমতো হিমশিম খাচ্ছেন উদ্যোক্তারা। এ বছরের থিম ‘পাকদণ্ডী’। ম্যাডক্স স্কোয়্যারের পুজোর এ বার ৯০তম বর্ষ। ওড়িশার মন্দিরের আদলে তৈরি হয়েছে মণ্ডপ। ডাকের সাবেকি সাজে সেজেছে প্রতিমা। প্রতিবারের মতো এবারও দর্শনারপ্থিদের ভিড় জমেছে মণ্ডপে। দুপুর থেকেই জনস্রোত দক্ষিণ কলকাতার সুরুচি সংঘে। রাত বাড়লেও মানুষের উৎসাহে এতটুকু ঘাটতি নেই। বরং পাল্লা দিয়ে বাড়ছে ভিড়। চেতলা অগ্রণীর এবারের পুজোর থিম ‘অমৃতকুম্ভের সন্ধানে’, যা প্রয়াত সাহিত্যিক সমরেশ বসুর জন্মশতবর্ষে বিশেষ শ্রদ্ধার্ঘ্য। মণ্ডপসজ্জাতেও তাক লাগিয়েছে তারা। এ বার তিন কোটি রুদ্রাক্ষ দিয়ে সাজানো হয়েছে চেতলা অগ্রণীর পুজোমণ্ডপ। রাত যত বাড়ছে ভিড়ও তত বাড়ছে। মহাষষ্ঠীর দিন কলকাতায় যেমন ভিড় দেখা যাচ্ছে, তেমনই জেলার পুজোতেও ভিড় চোখে পড়ার মতো। রাত যত বাড়বে, কলকাতার মতোই জেলার পুজোগুলিতেও ভিড় আরও অনেকটাই বাড়বে বলেই মনে করা হচ্ছে।

দেখুন ভিডিও